CENTEL จ่อร่วมทุน 2 พันธมิตรญี่ปุ่น ลุยสร้างรร. “Centara Grand Hotel Osaka”
CENTEL จ่อร่วมทุน 2 พันธมิตรญี่ปุ่น ลุยสร้างโรงแรม "Centara Grand Hotel Osaka"
CENTEL จ่อร่วมทุน 2 พันธมิตรญี่ปุ่น ลุยสร้างโรงแรม "Centara Grand Hotel Osaka"
28 พ.ค. 2563

บริษัท โรงแรมเซ็นทรัล พลาซา จำกัด (มหาชน) หรือ CENTEL เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) ว่า บริษัทอยู่ระหว่างเตรียมเข้าร่วมลงทุนกับพันธมิตร ดำเนินโครงการโรงแรม Centara Grand Osaka ในประเทศญี่ปุ่น โดยเป็นเงินลงทุนในส่วนของบริษัทประมาณ 5,049 ล้านเยน ซึ่งสอดคล้องกับแผนกลยุทธ์การขยายธุรกิจไปต่างประเทศ
ทั้งนี้ การดำเนินการดังกล่าวเป็นไปตามมติที่ประชุมคณะกรรมการ ครั้งที่ 3/2562 เมื่อวันที่ 8 ส.ค.62 ที่มีมติให้บริษัท เซ็นทารา แมนเนจเม้นท์ เฮดควอเตอร์ จำกัด (CHQ) ซึ่งเป็นบริษัทย่อยที่ถือหุ้นอยู่ 100% ดำเนินการเจรจาเพื่อลงทุนการเข้าร่วมลงทุน เพื่อก่อสร้างและดำเนินธุรกิจโรงแรม Centara Grand Osaka ที่ประเทศญี่ปุ่น ร่วมกับผู้ลงทุนจากประเทศญี่ปุ่น 2 ราย คือ Taisei Corporation (Taisei) และ Kanden Realty &amp; Development Co., Ltd. (Kanden)
โดยจัดตั้งบริษัท Centara Osaka Tokutei Mokuteki Kaisha (TMK) ที่ประเทศญี่ปุ่น เมื่อวันที่ 11 ก.ย.62  โดย CENTEL ถือหุ้น 51% และ Taisei &amp; Kanden ถือหุ้น 49% โดย TMK จะมีการเพิ่มทุนเพื่อลงทุนในการสร้างโรงแรมรวม 2 ครั้ง โดยเป็นเงินลงทุนในส่วนของ CENTEL รวมประมาณ 5,049 ล้านเยน
สำหรับการร่วมลงทุนใน TMK ในสัดส่วน 51% นั้น ทาง CENTEL จะลงทุนผ่านบริษัทย่อย 2 บริษัท ได้แก่
1. Centara Singapore Private Limited (CSP) ซึ่งเป็นบริษัทย่อยที่ CENTEL ถือหุ้นทางอ้อม 100% ผ่าน CHQ โดยบริษัทนี้เป็นบริษัทที่จัดตั้งที่ประเทศสิงคโปร์เมื่อวันที่ 30 ก.ย.62 โดย CSP เข้าลงทุนถือหุ้นบุริมสิทธิใน TMK 49.999%
2. Centara Japan Capital Godo Kaisha (GK) ซึ่งเป็นบริษัทย่อยที่ CENTEL ถือหุ้นทางอ้อม 100% ผ่าน CHQ และ CSP ตามลำดับ โดยบริษัทนี้เป็นบริษัทที่จดทะเบียนจัดตั้งที่ญี่ปุ่น เมื่อวันที่ 16 ธ.ค.62 โดย GK เข้าลงทุนถือหุ้นบุริมสิทธิและหุ้นสามัญใน TMK รวม 1.001%
นอกจากนี้ CENTEL ได้จัดตั้งบริษัทย่อยที่ญี่ปุ่นอีก 1 บริษัท คือ Centara Osaka Japan Kabushiki Kaisha ซึ่งเป็นบริษัทย่อยที่ CENTEL ถือหุ้นทางอ้อม 100% ผ่าน CHQ และ CSP ตามลำดับ โดยบริษัทนี้จัดตั้งเมื่อวันที่ 5 มี.ค.63 มีทุนชำระแล้ว 100 ล้านบาท โดยบริษัทนี้จะทำสัญญาเช่าทรัพย์สินจาก TMK เพื่อดำเนินกิจการโรงแรม Centara Grand Hotel Osaka หลังจากโรงแรมได้ก่อสร้างแล้วเสร็จ